2002D0747 — LT — 28.11.2008 — 003.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

►B KOMISIJOS SPRENDIMAS 2002 m. rugsėjo 9 d. nustatantis ekologinius kriterijus, taikomus suteikiant elektros lemputėms Bendrijos ekologinius ženklus, ir iš dalies keičiantis Sprendimą 1999/568/EB (pranešta dokumentu Nr. C(2002) 3310) (tekstas svarbus EEE) (2002/747/EB) (OL L 242, 10.9.2002, p.44)

iš dalies keičiamas:









▼B

KOMISIJOS SPRENDIMAS

2002 m. rugsėjo 9 d.

nustatantis ekologinius kriterijus, taikomus suteikiant elektros lemputėms Bendrijos ekologinius ženklus, ir iš dalies keičiantis Sprendimą 1999/568/EB

(pranešta dokumentu Nr. C(2002) 3310)

(tekstas svarbus EEE)

(2002/747/EB)







EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos ( 1 ), ypač į jo 6 straipsnio 1 dalies antrąją pastraipą, kadangi: (1) Reglamentas (EB) Nr. 1980/2000 nustato, kad ekologinį ženklą galima suteikti produktui, pasižyminčiam tokiomis savybėmis, kurios yra ypač svarbios geriau įgyvendinant pagrindinius aplinkosaugos reikalavimus. (2) Reglamentas (EB) Nr. 1980/2000 nustato, kad konkretūs kriterijai, taikomi suteikiant ekologinį ženklą, nustatomi pagal produktų grupes. (3) Šis reglamentas taip pat nustato, kad kriterijai, taikomi suteikiant ekologinį ženklą, bei su kriterijais susiję įvertinimo bei patikros reikalavimai, svarstomi tinkamu laiku iš naujo iki baigs galioti kiekvienai produktų grupei nustatyti kriterijai. Kriterijus apsvarsčius iš naujo, priimamas pasiūlymas jų galiojimą pratęsti, panaikinti arba juos svarstyti iš naujo. (4) Kad būtų atsižvelgta į rinkos pokyčius, ekologinius kriterijus, kurie buvo nustatyti 1999 m. liepos 27 d. Komisijos sprendimu 1999/568/EB, nustatančiu ekologinius kriterijus, taikomus suteikiant elektros lemputėms Bendrijos ekologinį ženklą ( 2 ), tikslinga svarstyti iš naujo. Tuo pat metu derėtų pakeisti minėto sprendimo galiojimo laiką ir produktų grupės apibrėžimą. (5) Derėtų priimti naują Komisijos sprendimą, nustatantį konkrečius šiai produktų grupei taikomus ekologinius kriterijus, kurie galios trejus metus. (6) Tikslinga, kad tam tikrą laiką, bet ne ilgiau negu 12 mėnesių, kartu galiotų nauji šiuo sprendimu ir pirmesniu Sprendimu 1999/568/EB nustatyti kriterijai, kad įmonėms, kurių produktams buvo suteikti ekologiniai ženklai, arba kurios įteikė paraiškas, kad jų produktams būtų suteikti ekologiniai ženklai, iki šio sprendimo taikymo dienos, būtų galima skirti pakankamai laiko priderinti savo produktus prie naujų kriterijų reikalavimų. (7) Šiame sprendime išdėstytos priemonės grindžiamos siūlomais kriterijais, kuriuos parengė Reglamento (EB) 1980/2000 13 straipsniu įsteigta Europos Sąjungos ekologinių ženklų suteikimo taryba. (8) Šiame sprendime nustatytos priemonės atitinka Reglamento (EB) Nr. 1980/2000 17 straipsniu įkurto komiteto nuomonę, kadangi: PRIĖMĖ ŠĮ SPRENDIMĄ:







1 straipsnis

Kad pagal Reglamento (EB) Nr. 1980/2000 reikalavimus elektros lemputei būtų suteiktas Bendrijos ekologinis ženklas, ji turi būti priskirta produktų grupei „elektros lemputės“, kaip apibrėžta šio sprendimo 2 straipsnyje, ir turi atitikti šio sprendimo priede nustatytus ekologinius kriterijus.

2 straipsnis

1. Produktų grupei „elektros lemputės“ priskirtos:

„vieno cokolio elektros lemputės“ – tai visos elektros lemputės, naudojamos bendram apšvietimui, su vieno cokolio, jungiamojo kaiščio, sraigtine arba kaištine jungtimi. Elektros lemputės jungiamos į bendrą elektros tiekimo tinklą;

„dviejų cokolių elektros lemputės“ – tai visos lemputės, naudojamos bendram apšvietimui, su jungtimis abiejuose galuose. Tai daugiausia — visos vamzdinės dienos šviesos lempos. Elektros lemputės jungiamos į bendrą elektros tiekimo tinklą.

2. Šiai produktų grupei nepriskiriamos šių rūšių lempos: kompaktiškos dienos šviesos lempos su magnetiniu papildomu apkrovimu, projektorių lempos, fotolempos ir soliariumų vamzdinės lempos.

3 straipsnis

Kad būtų galima administruoti, šiai produktų grupei priskiriamas kodas „008“.

4 straipsnis

Sprendimo 1999/568/EB 3 straipsnis pakeičiamas ir išdėstomas taip:

„3 straipsnis

Produktų grupės apibrėžimas ir produktų grupei taikomi konkretūs ekologiniai kriterijai galioja iki 2003 m. rugpjūčio 31 d.“

▼M3

5 straipsnis

Produktų grupės „elektros lemputės“ ekologiniai kriterijai ir su jais susiję vertinimo bei patikros reikalavimai galioja iki 2010 m. balandžio 30 d..

▼B

6 straipsnis

Šis sprendimas skirtas valstybėms narėms.









PRIEDAS

BENDROSIOS NUOSTATOS

Kriterijų tikslai

Taikant šiuos kriterijus visų pirma siekiama skatinti:

— mažiau naudojant energijos, mažinti žalą aplinkai arba pavojų, kylantį naudojant energiją (pasaulinis klimato atšilimas, didėjantis rūgštingumas, neatnaujinamų išteklių išeikvojimas),

— ilginant elektros lempučių eksploatacijos laiką, mažinti žalą aplinkai arba pavojų, kylantį dėl gamtinių išteklių naudojimo gaminant ir apdorojant/išmetant elektros lemputes,

— mažinant gyvsidabrio išspinduliavimą elektros lemputės eksploatacijos metu, mažinti žalą aplinkai arba pavojų, kylantį dėl gyvsidabrio naudojimo.

Taikant kriterijus skatinama įdiegti geriausią (ekologiniu požiūriu optimalaus naudojimo) praktiką ir gerinti vartotojų ekologines žinias. Nustatomi tokie kriterijai, kuriuos taikant skatinama ženklinti elektros lemputes, nekeliančias pavojaus aplinkai.

Reikalavimai, taikomi atliekant įvertinimą ir patikrinimą

Kiekvienas kriterijus nurodo konkrečius reikalavimus, taikomus atliekant įvertinimą ir patikrinimą. Patikrinimą turėtų atlikti tinkamai akredituotos laboratorijos arba laboratorijos, atitinkančios standarto EN ISO 17025 bendruosius reikalavimus ir sugebančios atlikti atitinkamus bandymus.

Jeigu reikalaujama, kad pareiškėjas tam, kad įrodytų, jog produktas atitinka kriterijų reikalavimus, paraišką vertinančiai kompetentingai institucijai pateiktų deklaracijas, dokumentus, tyrimų, bandymų ataskaitas arba kitus patvirtinančius dokumentus, minėtus dokumentus gali parengti atitinkamai pareiškėjas (-ai) ir (arba) jų tiekėjas (-ai) ir pan. Paraišką įvertinanti kompetentinga institucija gali pati savarankiškai patikrinti.

Kompetentingoms institucijoms rekomenduojama, kad vertindamos keliamus reikalavimus ir tikrindamos, kaip laikomasi kriterijų, atsižvelgtų į pripažintų aplinkos apsaugos vadybos sistemų, pvz., EMAS arba ISO 14001, įgyvendinimą. (Pastaba: tokias valdymo sistemas įgyvendinti nėra privaloma.)

KRITERIJAI

1. Energijos efektyvumas, eksploatacijos trukmė, šviesos srauto stiprumo palaikymas ir gyvsidabrio kiekis

Vieno cokolio elektros lemputės atitinka šiuos reikalavimus:







Vieno cokolio su įmontuota papildoma apkrova (kompaktiškos dienos šviesos lempos) Vieno cokolio be įmontuotos papildomos apkrovos (lempos su kištukine jungtimi) Energijos efektyvumas A klasė A arba B klasė Eksploatacijos laikas daugiau negu 10 000 val. daugiau negu 10 000 val. Šviesos srauto stiprumo palaikymas daugiau negu 70 % per 10 000 val. daugiau negu 80 % per 9 000 val. Vidutinis gyvsidabrio kiekis ne daugiau negu 4,0 mg ne daugiau negu 4,0 mg

Dviejų cokolių elektros lemputės turi atitikti šiuos reikalavimus:







Dviejų cokolių, įprasto eksploatacijos laiko Dviejų cokolių, ilgo eksploatacijos laiko Energijos efektyvumas A klasė A klasė Eksploatacijos laikas daugiau negu 12 500 valandų daugiau negu 20 000 valandų Šviesos srauto stiprumo palaikymas daugiau negu 90 % per 12 500 val. daugiau negu 90 % per 20 000 val. Vidutinis gyvsidabrio kiekis ne daugiau negu 5,0 mg ne daugiau negu 8,0 mg

Pastaba:

Energijos efektyvumas, kaip apibrėžta 1998 m. sausio 27 d. Komisijos direktyvos 98/11/EB dėl Tarybos direktyvos 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį įgyvendinimo ( 3 ) IV priede.

Įvertinimas ir patikrinimas: Pareiškėjas pateikia tyrimų ataskaitą, kurioje nurodyta, kad elektros lemputės energijos sąnaudų efektyvumas, eksploatacijos trukmė ir šviesos srauto stiprumo palaikymas buvo nustatyti taikant bandymų būdus, nurodytus EN 50285 standarto reikalavimuose. Ataskaitoje nurodomas elektros lemputės energijos efektyvumas, eksploatacijos trukmė ir šviesos srauto stiprumo palaikymas. Jeigu nebuvo atliktas tinkamas bandymas eksploatacijos trukmei nustatyti, kol nėra bandymų rezultatų, tinka nurodyti eksploatacijos trukmę ant pakuotės. Tačiau bandymų rezultatai turi būti pateikti per 12 mėnesių nuo paraiškos ekologiniam ženklui gauti įteikimo dienos.

Pareiškėjas pateikia bandymų ataskaitą, kurioje nurodyta, kad gyvsidabrio kiekis buvo pamatuotas taikant toliau aprašytą metodą. Ataskaitoje nurodomas vidutinis gyvsidabrio kiekis, nustatytas ištyrus dešimt elektros lempučių ir išbraukus didžiausius ir mažiausius dydžius prieš paskaičiuojant likusiųjų aštuonių dydžių aritmetinį vidurkį.

Bandymų metodas gyvsidabrio kiekiui nustatyti atliekamas taip. Pirmiausia lankinis lempos vamzdis atidalijamas nuo plastmasinių apvadų ir prijungtų elektroninių detalių. Prijungti švino laidai nupjaunami kuo arčiau prie stiklinio izoliacinio sluoksnio. Lankinis lempos vamzdis įdedamas į lakiųjų medžiagų laboratorinę spintą ir supjaustomas dalimis. Dalys įdedamos į tinkamo dydžio tvirtą plastmasinį butelį su užsukamu kamščiu, į kurį įdedamas dar 1 colio skersmens porcelianinis rutuliukas ir įpilama 25 ml grynos koncentruotos azoto rūgšties (70 %). Butelis uždaromas ir kelias minutes kratomas, kad lankinio lempos vamzdžio gabalai subyrėtų į smulkias daleles, užsukamas kamštis periodiškai truputėlį atsukamas, kad nesusidarytų spaudimas. Butelio turinys paliekamas 30 minučių, kad vyktų reakcija, butelio turinys periodiškai suplakamas. Po to butelio turinys perfiltruojamas per rūgščiai atsparų filtro popierių ir supilamas į 100 ml sugraduotą matavimo kolbą. Tuomet į kolbą įpilama tiek kalio dichromato, kad gauta chromo koncentracija būtų 1 000 ppm. Po to kolba iki viršaus pripildoma gryno vandens. Priderinti standartai paskaičiuojami įvairiems koncentratams, turintiems iki 200 ppm gyvsidabrio. Tirpalai tiriami taikant liepsnos atominę absorbciją esant 253,7 nm šviesos bangų ilgiui su fonine korekcija. Remiantis gautais rezultatais ir žinant tirpalo tūrį, galima paskaičiuoti elektros lemputėje esantį gyvsidabrio kiekį. Kompetentinga institucija gali leisti keisti šio bandymo detales, jeigu jos būtinos dėl techninių priežasčių. Pakeistosios detalės taikomos taip, kad derėtų.

2. Įjungimas/išjungimas

Kompaktiškos dienos šviesos lempos (CFLs) įjungiamos/išjungiamos daugiau negu 20 000 kartų.

Įvertinimas ir patikrinimas: Pareiškėjas pateikia bandymų ataskaitą, kurioje nurodoma, kad dienos šviesos lempos ciklinių įjungimų/išjungimų skaičius buvo nustatytas taikant greitai atliekamo ciklo tyrimą (0,5 minutės lempa būna įjungta, 4,5 minutės – išjungta) ir taikant pagal EN 50285 standartą nurodytas tyrimo procedūras eksploatacijos trukmei nustatyti. Ataskaitoje nurodomas gautas ciklinių įjungimo/išjungimo procesų skaičius, jeigu 50 % ištirtų dienos šviesos lempų atitinka EN 50285 standarto lempučių eksploatacijos trukmės reikalavimus.

3. Spalvų perteikimo indeksas

Elektros lemputės spalvų perteikimo indeksas (Ra) – didesnis negu 80.

Įvertinimas ir patikrinimas: Pareiškėjas pateikia ataskaitą, kurioje nurodoma, kad elektros lemputės spalvų perteikimo indeksas buvo nustatytas taikant CIE-standartuose/leidime 29/2 nurodytą tyrimą. Ataskaitoje nurodomas elektros lemputės spalvų perteikimo indeksas.

4. Antipirenai

a) plastmasinės detalės, sveriančios daugiau nei 25 gramus, nėra apdorotos šiais antipirenais:



Pavadinimas CAS Nr. Dekabromo difenilo 13654–09–6 Monobromo difenileterio 101–55–3 Dibromo difenileterio 2050–47–7 Tribomo difenileterio 49690–94–0 Tetrabromo difenileterio 40088–47–9 Pentabromo difenileterio 32534–81–9 Heksabromo difenileterio 36483–60–0 Heptabromo difenileterio 68928–80–3 Oktabromo difenileterio 32536–52–0 Nanobromo difenileterio 63936–56–1 Dekabromodifenileterio 1163–19–5 Chloroparafinų, kurių grandinėje yra 10-13 C atomų, chloro kiekis > 50 % masės, 85535–84–8

b) plastikinės detalės, sveriančios daugiau negu 5 g, nėra apdorotos antipirenais, kurių sudėtyje yra medžiagų ar preparatų, kurioms paraiškos įteikimo metu yra priskirta kuri nors iš šių rizikos frazių (arba jų derinių): R45 (gali sukelti vėžinius susirgimus) R46 (gali sukelti paveldimus genetinius pakitimus) R50 (labai toksiškas vandens organizmams) R51 (toksiškas vandens organizmams) R52 (kenksmingas vandens organizmams) R53 (gali turėti ilgalaikį neigiamą poveikį akvatorijai) R60 (gali pakenkti vaisingumui) R61 (gali pakenkti negimusiems kūdikiams), kaip apibrėžta 1967 m. birželio 27 d. Tarybos direktyvoje 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo ( 4 ) bei jos paskesniuose daliniuose pakeitimuose. Įvertinimas ir patikrinimas: Pareiškėjas pareiškia, kad produktas atitinka šiuos reikalavimus.

5. Pakuotės

Negalima naudoti laminatų ir kombinuotų plastmasių.

Ne mažiau negu 65 % vieno cokolio elektros lempučių visų kartoninių pakuočių (masės) turi būti pagamintos iš perdirbtų medžiagų.

Ne mažiau negu 80 % dviejų cokolių elektros lempučių visų kartoninių pakuočių (masės) turi būti pagamintos iš perdirbtų medžiagų.

Įvertinimas ir patikrinimas: Pareiškėjas pareiškia, kad produktas atitinka šiuos reikalavimus.

6. Nurodymai vartotojui

Gaminys parduodamas kartu su vartotojui svarbia informacija, kurioje patariama, kaip derėtų gaminį tinkamai ekologiškai naudoti, ir visų pirma:

a) informacija (piktograma arba kita) ant pakuotės atkreipia dėmesį į atitinkamus reikalavimus, kaip gaminį išmesti, taip pat išmetimą reglamentuojančius reikalavimus;

b) vieno cokolio elektros lemputės: paženklinamos elektros lemputės, neveikiančios su įtampą reguliuojančiais jungtukais, ant pakuotės nurodomas elektros lemputės santykinis dydis ir forma, lyginant ją su standartine kaitinamąja lempa;

c) dviejų cokolių elektros lemputės: ant pakuotės nurodoma, kad elektros lemputės ekologinės savybės gerėja, jeigu ji naudojama pajungta prie aukštų dažnių elektroninės kontrolės mechanizmų;

d) ant gaminio pakuotės nurodoma, kad daugiau sužinoti apie ekologinį ženklą galima tinklalapyje http://europa.eu.int/ecolabel. Įvertinimas ir patikrinimas: Pareiškėjas pareiškia, kad produktas atitinka šiuos reikalavimus, ir paraišką vertinančiai kompetentingai institucijai pateikia pakuotės pavyzdį.

7. Ekologinio ženklo informacija

Ekologinio ženklo 2 langelyje yra šie įrašai:

„Didelis energijos efektyvumas

Ilgai eksploatuojama“

Jeigu lemputėje nėra gyvsidabrio, ekologinio ženklo 2 langelyje galima nurodyti, kad elektros lemputėje nėra gyvsidabrio.

Įvertinimas ir patikrinimas: Pareiškėjas pareiškia, kad produktas atitinka šiuos reikalavimus, ir paraišką vertinančiai kompetentingai institucijai pateikia ekologinio ženklo, kuris yra ant pakuotės ir (arba) gaminio, kopiją.